ກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບ ສ.ເກົາຫຼີ ຄັ້ງທີ 13
ໃນວັນທີ 04 ສິງຫາ 2016 ຕອນເຊົ້າ ທີ່ ໂຮງແຮມດອນຈັນພາເລດ, ໄດ້ມີການສືບຕໍ່ ການດຳເນີນກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 ແລະ ກອງປະຊຸມອື່ນຯ ທີ່ກ່ຽວຂ້ອງ; ຊຶ່ງໃນພາກເຊົ້ານີ້ແມ່ນໄດ້ໄຂກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກິດອາຊຽນ ກັບ ສ.ເກົາຫຼີ ຄັ້ງທີ 13 (13th AEM-ROK Consultations) ຂຶ້ນພາຍໃຕ້ການເປັນປະທານຮ່ວມ ຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີ ກະຊວງອຸດສາຫະກຳ ແລະ ການຄ້າ ທັງເປັນລັດຖະມົນຕີເສດຖະກິດອາຊຽນ ຂອງ ສປປ ລາວ ແລະ ທ່ານ ຈູ ຫຸນວານ, ລັດຖະມົນຕີ ກະຊວງການຄ້າ, ອຸດສາຫະກຳ ແລະ ພະລັງງານຂອງ ສ. ເກົາຫຼີ. ຈຸດປະສົງຂອງກອງປະຊຸມດັ່ງກ່າວແມ່ນ ເພື່ອສືບຕໍ່ຜົນຂອງການປືກສາຫາລືຮ່ວມກັນໃນກອງປະຊຸມຄັ້ງທີ່ຜ່ານມາ ໂດຍແນໃສ່ເສີມຂະຫຍາຍການຮ່ວມມືດ້ານເສດຖຸະກິດການຄ້າ ແລະ ການລົງທຶນ ນຳກັນໃຫ້ນັບມື້ນັບຫລາຍຂຶ້ນ.
ເວົ້າລວມແລ້ວ, ກອງປະຊຸມຄັ້ງນີ້ແມ່ນໄດ້ດຳເນີນໄປດ້ວຍຜົນສຳເລັດຕາມຄາດຄວາມໝາຍເປັນຢ່າງດີ ຊຶ່ງໃນນັ້ນ ໄດ້ເຫັນດີນຳກັນຫລາຍປະເດັນດັ່ງນີ້:
1. ສ. ເກົາຫຼີໄດ້ກ່າວວ່າການສ້າງປະຊາຄົມເສດຖະກິດອາຊຽນ ຫຼື AEC ໃນປີ 2015 ເປັນບາດກ້າວສຳຄັນໃນການເຊື່ອມໂຍງເສດຖະກິດໃນພາກພື້ນ. ໃນນີ້, ສ. ເກົາຫຼີ ຍັງໄດ້ສະແດງຄວາມຍິນດີຕໍ່ອາຊຽນ ທີ່ມີແຜນແມ່ບົດສະບັບໃໝ່ສຳລັບປີ 2025 ຊຶ່ງແຜນດັ່ງກ່າວໄດ້ເລັງໃຫ້ເຫັນການສ້າງປະຊາຄົມເສດຖະກິດອາຊຽນ ໃຫ້ເຊື່ອມໂຍງເປັນໜຶ່ງດຽວ; ມີການແຂ່ງຂັນ, ມີຫົວຄິດປະດິດສ້າງ ແລະ ມີຄວາມຫຼາກຫຼາຍ; ໂດຍມີການເສີມຂະຫຍາຍການເຊື່ອມຕໍ່ ແລະ ການຮ່ວມມືຂອງຂະແໜງການ; ມີການປັບຕົວໄວ, ເປັນເອກະລັກ, ມີລັກສະນະມະຫາຊົນ ແລະ ລວມສູນ; ພ້ອມທັງມີການເຊື່ອມໂຍງກັບເສດຖະກິດໂລກ.
2. ບັນດາລັດຖະມົນຕີເຫັນໄດ້ເຖິງຜົນປະໂຫຍດຂອງການຮ່ວມມືສອງຝ່າຍລະຫວ່າງອາຊຽນ ແລະ ສ. ເກົາຫຼີ ໃນຂົງເຂດການຄ້າ ແລະ ການລົງທຶນ ສຳລັບປີ 2015. ມູນຄ່າການຄ້າດ້ານສິນຄ້າທັງໝົດຂອງທັງສອງຝ່າຍ ໄດ້ເພີ່ມຂຶ້ນເປັນ 122.9 ຕື້ ໂດລາ, ຄິດໄລ່ເປັນ 5.4 ເປີເຊັນຂອງມູນຄ່າການຄ້າທັງໝົດຂອງອາຊຽນ ແລະ ເຮັດໃຫ້ ສ. ເກົາຫຼີ ຈັດເປັນຄູ່ຄ້າທີ່ໃຫຍ່ທີ່ສຸດອັນດັບທີ 5 ຂອງອາຊຽນ. ການລົງທຶນໂດຍກົງຂອງຕ່າງປະເທດທີ່ມີເງິນລົງທຶນຈາກ ສ. ເກົາຫຼີ ໃນຕະຫຼາດອາຊຽນ ມີມູນຄ່າ 5.7 ຕື້ ໂດລາ ໃນປີ 2015 ແລະ ເຮັດໃຫ້ ສ. ເກົາຫຼີ ເປັນແຫຼ່ງລົງທຶນໂດຍກົງຈາກຕ່າງປະເທດທີ່ໃຫຍ່ທີ່ສຸດອັນດັບທີ 5 ຂອງອາຊຽນ.
3. ບັນດາລັດຖະມົນຕີໄດ້ສະແດງຄວາມຍິນດີຕໍ່ຜົນບັງຄັບໃຊ້ ຫຼື ການໃຫ້ສັດຕະຍາບັນຂອງອານຸສັນຍາສະບັບທີສາມ ເພື່ອປັບປຸງສັນຍາການຄ້າດ້ານສິນຄ້າໃນຂອບອາຊຽນ-ເກົາຫຼີ ໃນເດືອນ 01 ມັງກອນ 2016 ສຳລັບໄທ ແລະ ເກົາຫຼີ, ວັນທີ 11 ກຸມພາ 2016 ສຳລັບມຽນມ້າ, ວັນທີ 29 ມີນາ 2016 ສຳລັບສິງກະໂປ, ແລະ 10 ມິຖຸນາ 2016 ສຳລັບ ສປປ ລາວ. ຕິດພັນກັບການສະເໜີຂໍ້ຜູກພັນໃໝ່ກ່ຽວກັບລະບຽບການດ້ານພາສີ ແລະ ການອຳນວຍຄວາມສະດວກດ້ານການຄ້າ ພ້ອມທັງຕາຕະລາງຫຼຸດຜ່ອນອັດຕາພາສີສຳລັບແຕ່ລະລາຍການ, ບັນດາລັດຖະມົນຕີ ໄດ້ໃຫ້ຄວາມຫວັງວ່າ ອານຸສັນຍາດັ່ງກ່າວຈະຊ່ວຍເພີ່ມທະວີຄວາມສະດວກທາງດ້ານການຄ້າລະຫວ່າງອາຊຽນ ແລະ ສ. ເກົາຫຼີ ເພື່ອເຮັດໃຫ້ຕົວເລກເປົ້າໝາຍທາງການຄ້າຂອງທັງສອງຝ່າຍບັນລຸ 200 ຕື້ ໃນປີ 2020 ຕາມທີ່ຜູ້ນຳຂອງສອງຝ່າຍກຳນົດໄວ້.
4. ລັດຖະມົນຕີໄດ້ສະແດງຄວາມດີໃຈ ທີ່ເຫັນການເຈລະຈາມີຄວາມຄືບໜ້າ, ໂດຍສະເພາະການເປີດເສລີການຄ້າໃນອານາຄົດຂອງສິນຄ້າທີ່ມີຄວາມກະທົບໄວ ພາຍໃຕ້ສັນຍາການຄ້າດ້ານສິນຄ້າໃນຂອບອາຊຽນ-ສ. ເກົາຫຼີ, ພ້ອມທັງການແລກປ່ຽນບັນຊີລາຍການສິນຄ້າສະບັບທຳອິດ ຊຶ່ງກັນ ແລະ ກັນ. ຍ້ອນການເຈລະຈາມີຄວາມຄືບໜ້າໃນລະດັບດີ, ບັນດາລັດຖະມົນຕີ ຈຶ່ງໄດ້ມີຄຳສັ່ງໃຫ້ສືບຕໍ່ດຳເນີນການເຈລະຈາຢ່າງເປັນທາງການເພື່ອເປີດເສລີທາງການຄ້າສຳລັບສິນຄ້າທີ່ມີຄວາມກະທົບໄວ ພາຍໃຕ້ສັນຍາການຄ້າອາຊຽນ-ສ. ເກົາຫຼີ. ບັນດາລັດຖະມົນຕີຫວັງເປັນຢ່າງຍິ່ງວ່າການເຈລະຈາລະຫວ່າງອາຊຽນ-ສ. ເກົາຫຼີ ຄັ້ງຕໍ່ໄປ ຈະໄດ້ຮັບໝາກຜົນອັນຈົບງາມ.
5. ລັດຖະມົນຕີໄດ້ເນັ້ນໜັກຄວາມສຳຄັນຂອງການມີສ່ວນຮ່ວມຂອງພາກທຸລະກິດ ແລະ ຢໍ້າຄືນອີກວ່າຕ້ອງໄດ້ໝູນໃຊ້ສະມາຄົມທຸລະກິດຂອງອາຊຽນ ແລະ ສ.ເກົາຫຼີ ເພື່ອສົ່ງເສີມການຮ່ວມມືລະຫວ່າງທຸລະກິດ ແລະ ວິສາຫະກິດຂະໜາດຈຸລະພາກ, ນ້ອຍ ແລະ ກາງ ລວມທັງການພັດທະນາຊັບພະຍາກອນມະນຸດ ແລະ ແລກປ່ຽນບົດຮຽນທີ່ດີຊຶ່ງກັນ ແລະ ກັນ ພ້ອມທັງເຂົ້າຮ່ວມໃນຂະບວນການຜະລິດແບບຕ່ອງໂສ້ໃນລະດັບພາກພື້ນ.
6. ບັນດາລັດຖະມົນຕີມີຄວາມຍິນດີ ແລະ ຮັບຊາບຕໍ່ຄວາມຄືບໜ້າຂອງການຮ່ວມມືດ້ານເສດຖະກິດລະຫວ່າງອາຊຽນ ແລະ ສ. ເກົາຫຼີ, ລວມທັງບັນດາໂຄງການທີ່ສະໜັບສະໜູນດ້ານງົບປະມານພາຍໃຕ້ຂອບການຮ່ວມມືເສດຖະກິດອາຊຽນ-ສ.ເກົາຫຼີ. ນັບແຕ່ກອງປະຊຸມປຶກສາຫາລືລະຫວ່າງອາຊຽນ-ສ. ເກົາຫຼີ ຄັ້ງທີ 12 ເປັນຕົ້ນມາ, ໄດ້ມີການຮັບຮອງເອົາ 8 ໂຄງການພາຍໃຕ້ຂອບການຮ່ວມມືດັ່ງກ່າວ ເພື່ອຈັດຕັ້ງປະຕິບັດສັນຍາການຄ້າເສລີອາຊຽນ-ສ. ເກົາຫຼີ ແລະ ປັບປຸງຄວາມສາມາດຂອງສະມາຊິກອາຊຽນໃນຫຼາຍຂົງເຂດວຽກງານເປັນຕົ້ນແມ່ນ: ການອຳນວຍຄວາມສະດວກດ້ານການຄ້າ, ຊັບພະຍາກອນມະນຸດ ແລະ ການພັດທະນາແບບຍືນຍົງ. ບັນດາລັດຖະມົນຕີ ໄດ້ສະໜັບສະໜູນໃຫ້ສະມາຊິກອາຊຽນ ສະເໜີບັນດາໂຄງການເພີ່ມຕື່ມ ແລະ ໄດ້ສະແດງຄວາມຂອບໃຈມາຍັງລັດ ຖະບານ ສ. ເກົາຫຼີ ທີ່ໄດ້ໃຫ້ການຊ່ວຍເຫຼືອເພື່ອພັດທະນາລະບົບການຊອກຫາຂໍ້ມູນດ້ານອັດຕາພາສີຂອງອາຊຽນ.